Vermeende dwelmhandelaar van Centurion vasMandrax-tablette(argieffoto) ’n Vermeende dwelmhandelaar wat na bewering dwelms in Wierdapark in Centurion vervaardig en verkoop, het Donderdag in die Pretoriase landdroshof verskyn na sy inhegtenisneming die vorige dag. Kapt. Ndivhuwo Mulamu, woordvoerder van die Valke, sê die Valke het onlangs inligting ontvang rakende die verkoop en vervaardiging van dwelms in Wierdapark waarna die verdagte geïdentifiseer en dopgehou is. Die Valke het sedertdien ’n lasbrief bekom en het Woensdag op die laboratorium toegeslaan. Daar is gedurende die klopjag beslag gelê op ’n dwelmpersmasjien, Mandrax, kristalmetamfetamien en ander chemikalieë wat gebruik word om dwelms te vervaardig. Die laboratorium se inhoud het ’n geskatte straatwaarde van sowat R2 miljoen. Die verdagte (48) is op die plek in hegtenis geneem op aanklagte van die onwettige handel en vervaardiging van dwelms. Die ondersoek duur voort.